Այս միջոցառման ընթացքում մեր ուշադրությունը գրավեց երկու դրվագ։ Նախ, որ Փաշինյանը չի խորշել շարունակել մի ավանդույթ, որը ձեւավորվել է իր եւ իր թիմի կողմից մերժելի Սերժ Սարգսյանի կողմից, մյուսը՝ որ այս մրցույթների եւ միջոցառման հետեւում, ինչպես նշված է հաղորդագրության մեջ, կանգնած է Սերժ Սարգսյանի նախկին խորհրդական, սկանդալային բիզնես-հոգեւորական Տեր Մեսրոպ քահանա Արամյանի հիմնած «Այբ» դպրոցը։ Հիշեցնենք, որ ԿԳ նախարար Արայիկ Հարությունյանի՝ նախարար նշանակվելուց հետո առաջին հեղափոխական քայլերից մեկը եղավ այն, որ նա որոշեց աուդիտ անցկացնել «Այբ»-ի մոգոնած անհասկանալի եւ բյուջեն ուղղակիորեն թալանող «Արարատյան բակալավրիատ» ծրագրի հետ կապված եւ հայտարարեց, որ Սերժ Սարգսյանի օրոք ու նրա հովանավորությամբ այս ծրագրին փոխանցված միլիոնները պետք է վերադարձվեն բյուջե։ Նախարարի այս արշավը մեծ աղմուկ բարձրացրեց համացանցում, սրեց հարաբերությունները ԿԳՆ-ի եւ «Այբ»-ի միջեւ։ Այսօր, սակայն, այդ նույն նախարարն ու վարչապետն անցկացնում են նույն այդ «Այբ»-ի նախաձեռնությամբ ստեղծված միջոցառումը, ինչը նշանակում է, որ երիտասարդ պաշտոնյաները նաեւ իրենց սխալներից են դասեր քաղում։